
Kultūras pastaiga Nr3 - „Gaismas ceļš” ar vilcienu Rīga - Gulbene

Sestdien, 14.maijā a/s „Pasažieru vilciens” kopā ar Latvijas Kultūras Akadēmiju, Jāzepa Vītola Latvijas Mūzikas akadēmiju un Latvijas Mākslas akadēmiju aicina doties uz Ziemeļlatviju - īpašā un atraktīvā Kultūras pastaigā Nr.3 - „Gaismas ceļš”. Pasākums notiek, atzīmējot uzņēmuma „Pasažieru vilciens” darbības desmitgadi. 

Kultūras pastaigas Nr 3 vilciens aties plkst. 8.25 no Rīgas centrālās dzelzceļa stacijas pirmā ceļa.
Pasažieru vilciens pastaigas dalībniekus aizvizinās līdz Gulbenei, kur visi pārsēdīsies vēsturiski šarmantajā Gulbenes-Alūksnes bānītī un baudīs pagājušā gadsimta sākuma emocijas, kad bānītis bija modernākais sliežu transportlīdzeklis Latvijā.
Visa ceļojuma garumā pasažierus priecēs trīs Latvijas kultūras un mākslas augstskolu audzēkņu priekšnesumi. Programmā būs radošo programmu prezentācijas, priecēs modes skates, horeogrāfiskas etīdes, skanēs dziesmas un citi muzikālie sniegumi, tiks lasīta dzeja, notiks semināri un diskusijas, darbosies radošās darbnīcas. Kultūras programmas veidotāji sola visas dienas garumā interesantas, noderīgas un jautras mākslinieciskās aktivitātes.

Vēl nebijušas atrakcijas un pārsteigumus pastaigas posmā  Gulbene – Alūksne – Gulbene, sarūpējuši arī vēsturiskā bānīša darbinieki.  

Vairāk informācijas par Kultūras pastaigas Nr. 3 programmu var saņemt gan A/S „Pasažieru vilciens”, gan  Bānīša mājas lapās.

Biļetes nopērkamas A/S „Pasažieru vilciens” biļešu kasēs.

